মঙ্গলবার (দশমীর দিন) ঘটনাটি ঘটেছে উল্টোডাঙার মুচিবাজার এলাকার গোরাপদ সরকার লেনের একটি ক্লাবে। যে ক্লাবের বাইরের বোর্ডে উদ্বোধক হিসেবে মন্ত্রী সাধন পাণ্ডের নাম লেখা রয়েছে। যদিও তৃণমূলের তরফে ঘটনায় যুক্ত থাকার অভিযোগ অস্বীকার করা হয়েছে। সাধনকে বারবার ফোন করা হলেও তিনি ফোন ধরেননি। টেক্সট মেসেজেরও জবাব দেননি। তবে মন্ত্রী তথা কলকাতার মেয়র শোভন চট্টোপাধ্যায় দাবি করেছেন, ঘটনার সঙ্গে তৃণমূলের কোনও যোগ নেই। তাঁর দাবি, দলের কেউ জড়িত থাকলে কড়া ব্যবস্থা নেওয়া হবে। তবে খাস কলকাতার বুকে সালিশি সভা বসানোর অভিযোগে শাসকদল স্পষ্টতই বিপাকে। 
দুই পরিবারই পরস্পরের বিরুদ্ধে উল্টোডাঙা থানায় অভিযোগ দায়ের করেছে। তবে শুক্রবার পর্যন্ত কাউকে গ্রেফতার করেনি পুলিশ। স্থানীয় সূত্রের খবর, ৫ নম্বর গোরাপদ সরকার লেনের একই বাড়িতে আলাদা দু’টি ঘরে বাস করেন অমিত সিংহ ও রাজু সিংহ। দুই পরিবারের মধ্যে দীর্ঘদিনের মনোমালিন্য। অভিযোগ, রবিবার (অষ্টমীর দিন) দুপুরে জল নেওয়া নিয়ে দুই পরিবারের সদস্যেরা বিবাদে জড়িয়ে পড়েন। দু’পক্ষেরই অভিযোগ, অপরপক্ষ তাদের গালিগালাজ করেছে। ওইদিনই উল্টোডাঙা থানায় দু’টি জেনারেল ডায়েরি করে দুই পরিবার। পরদিন কোনও গন্ডগোল না হলেও মঙ্গলবার অমিতের স্ত্রী অনিতাকে কয়েকজন স্থানীয় যুবক আলোচনার জন্য ডাকতে আসে। তখন ঘরে অনিতা এবং তাঁর শ্বাশুড়ি অন্নু সিংহ ছিলেন। অভিযোগ, তাঁরা যেতে না-চাইলেও তাঁদের কার্যত বাধ্য করা হয় স্থানীয় একটি ক্লাবে যেতে। গিয়ে তাঁরা দেখেন রাজু এবং তাঁর স্ত্রী কমলাও সেখানে উপস্থিত। অন্য কিছু মহিলাও সেখানে ছিলেন বলে জানিয়েছেন তাঁরা।
শুক্রবার অন্নু বলেন, ‘‘দশমীর দিন সকালে কয়েকজন বাড়িতে এসে বলে, তোমাদের পার্টি অফিসে ডেকেছে। সেখানে গিয়ে কথা বলা শুরু করতেই আমায় আর বউমাকে মারধর করা হয়।’’ অভিযোগ, সেখানে যাওয়ার পর তাঁদের কাছে যুবকেরা জানতে চান, কেন রাজু-কমলাদের সঙ্গে তাঁরা ‘অশান্তি’ করছেন। অনিতা কথা শুরু করতেই সেখানে হাজির এক মহিলা তাঁকে সপাটে চড় মারেন। ছিঁড়ে দেওয়া হয় তাঁর পোশাকও। অনিতা বলেন, ‘‘আমায় চুলের মুঠি ধরে মেরেছে! চড় মেরেছে। গলাও টিপে ধরেছিল। তৃণমূলের লোকেরা আমার অবস্থা 
দেখে হাসছিল।’’ 
তবে সমস্ত ঘটনাই অস্বীকার করেছেন কমলা এবং রাজু। তাঁদের উল্টে দাবি, মঙ্গলবার অন্নু বা অনিতা কাউকেই মারধর করা হয়নি। তবে তাঁরা যে স্থানীয় তৃণমূলকর্মীদের কাছে গিয়ে ‘সমস্যা’র কথা বলেছিলেন, তা স্বীকার করে নিয়েছেন। কমলার কথায়, ‘‘আমি পার্টির লোকজনের কাছে গিয়েছিলাম ঠিকই। তবে ওখানে কাউকে মারধর করা হয়নি।’’ থানায় যাওয়ার পরেও তাঁরা কেন শাসকদলের কাছে গিয়েছিলেন? এই প্রশ্নের কোনও জবাব তাঁরা 
দিতে পারেননি।
তবে তৃণমূলের স্থানীয় কাউন্সিলর অনিন্দ্যকিশোর রাউতের দাবি, এই ঘটনার সঙ্গে দলের কোনও যোগ নেই। তাঁর কথায়, ‘‘ঘটনাটা শুনেছি। এমন কোনও ঘটনা সমর্থন করি না। ক্লাবটা আগে সিপিএমের বস্তি সংগঠনের অফিস ছিল। পরে ওটাকে কে বা কারা ক্লাব করেছে। ওটা তৃণমূলের কোনও দলীয় অফিস না। অভিযুক্তেরা তৃণমূলের সঙ্গে যুক্ত থাকলে ব্যবস্থা নেওয়া হবে।’’